**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Moja obitelj (Dan obitelji)

**Ključni pojmovi**: obitelj, Dan obitelji, lirska pjesma, šaljiva pjesma

**Cilj:** Poticati učenike na ljubav i poštovanje prema obitelji, osposobljavati učenike da pjesmom ili pričom izraze osjećaje prema obitelji, obilježiti Dan obitelji.

**Zadatci nastave:**

1. **Obrazovni**: upoznati stvaralaštvo Mire Gavrana čitajući pjesme o obitelji, ponoviti pojmove *lirska pjesma, šaljiva pjesma, kitica, stih, rima*
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno, pisano i likovno izražavanje pisanjem i ilustriranjem vlastite pjesme ili priče posvećene obitelji ili njezinim članovima, poticati izražajno čitanje
3. **Odgojni:** razvijati komunikacijske vještine, razvijati zanimanje za čitanje poezije, uočiti i shvatiti šaljivi ton pjesama, obilježiti Dan obitelji, razvijati ljubav i poštovanje prema obitelji

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, pjesme Mire Gavrana (Gavran, Miro. 2001. *Vesela obitelj*.), bojice

**Korelacija:** Priroda i društvo, Likovna kultura, Sat razrednika

**Tijek nastavnog sata**

1. **Motivacija**Učenici pišu svoje asocijacije na riječ *obitelj*. Asocijacije učenici čitaju naglas, analiziraju ih i uspoređuju. Zaključuju koje su se riječi najčešće pojavile.
2. **Najava, interpretativno čitanje**

Učitelj provjerava poznaju li učenici pisca Miru Gavrana i njegova djela. Učenici govore što znaju o tome piscu, potom učitelj iznosi biografske podatke koje kasnije učenicima daje zapisane na listiću. Učitelj pokazuje knjigu Mire Gavrana *Vesela obitelj* te najavljuje čitanje nekoliko pjesama posvećenih obitelji i njezinim članovima.

Slijedi čitanje pjesama koje učenici slušaju u tišini.

1. **Objava doživljaja, interpretacija**

Učitelj čita jednu po jednu pjesmu, nakon svake pjesme učenici slobodno iznose svoje dojmove, potom se pjesma kratko analizira. Važno je da učenici uoče temu pjesme, nekoliko motiva i da se kratko prokomentira sadržaj jer pjesme služe isključivo kao poticaj učenicima za pisanje.

**Pitanja za analizu:**

**Mama**

Kako su prije braka mama i tata provodili vrijeme?

Na koji je način nakon vjenčanja mama sprovela red u kući?

Kakva je mama? Zašto?

Što muž i sin osjećaju prema majci?

**Tata**

Koja je najvažnija tatina osobina?

Kako se tata ponaša na plaži?

Gdje se tata najbolje osjeća?

**Brat**

Što sve dijele braća?

Kako izgleda kad se braća igraju?

Na koji se način mama umiješa u igru?

Kada se braća najviše vole?

**Sestra**

Kakva je sestra Petra?

Što radi kad je sama kod kuće?

Na čemu joj je brat zahvalan?

1. **Uopćavanje**

Učenici se prisjećaju naslova pjesama koje su slušali, potom se o pjesmama povede kraći razgovor: Kojoj vrsti pjesama pročitane pjesme pripadaju? Zašto su te pjesme šaljive, što je u njima šaljivo? Osim šaljiva tona, što još pjesme imaju zajedničko? Učenicima učitelj iz svake pjesme pročita nekoliko stihova kako bi uočili rimu.

Učenici zaključuju da su pjesme Mire Gavrana posvećene članovima obitelji, da su prožete humorom, ali i protkane ljubavlju i privrženošću koje članovi obitelji pokazuju jedni prema drugima. Pjesme imaju različit broj kitica, a pisane su u rimi.

Učenici se prisjećaju kako se Dan obitelji obilježava 15. svibnja.

1. **Stvaralački rad**

Potaknuti pjesmama Mire Gavrana učenici samostalno pišu pjesmu ili priču o svojoj obitelji. Učenički uradak može biti posvećen obitelji ili jednomu od članova obitelji. Učitelj naglašava kako pjesma ili priča može biti šaljiva, ali ne mora. Važno je da svojom pjesmom ili pričom opišu svoju obitelj i iskažu ono što osjećaju prema njoj.

Kad završe pisanje, učenici čitaju svoje pjesme ili priče, učitelj ispravlja eventualne stilske, sadržajne i jezične pogreške.

Učenici prepisuju i ilustriraju svoj uradak, što će poslužiti za uređivanje razrednoga panoa posvećenoga Danu obitelji.

**Prilozi**

**Miro Gavran**

Rođen je 1961. godine u učiteljskoj obitelji u slavonskome selu Gornja Trnava. Od svoje dvadesete godine živi u Zagrebu. Oženjen je glumicom Mladenom Gavran s kojom je osnovao kazalište Teatar *Gavran*. Njihov je sin Jakov glumac.

Miro Gavran pisac je za djecu i odrasle, a piše drame i komedije koje se izvode u kazalištima diljem svijeta. U Slovačkoj i Poljskoj održava se kazališni festival njemu posvećen pod nazivom Gavranfest na kojemu se izvode isključivo njegove drame i komedije. Njegove knjige prevedene su na trideset i pet stranih jezika.

Za djecu je napisao: *Sretni dani, Svašta u mojoj glavi, Kako je tata osvojio mamu, Oproštajno pismo, Zaljubljen do ušiju, Pokušaj zaboraviti, Igrokazi s glavom i repom, Igrokazi za djecu* i *Profesorica iz snova.*

Miro Gavran u svojim djelima namijenjenima djeci na vrlo osjećajan, humorističan i veseo način piše o ljubavi, prijateljstvu i odnosima u obitelji.

**MAMA**

Mama je žena

Koja je tatu zavodila,

Po parkovima ga vodila,

Po plesnjacima se

S njim provodila.

Srce mu je razonodila,

Do matičara ga odvela,

I k`o muža ga

Doma dovela.

Odmah je u kući

Red sprovela,

Na pospremanje proljetno

Tatu navela,

Usisavač za prašinu

U ruke mu dala,

I prije negoli će

Tata reći:

„Neću“,

Rekla mu je:

„Baš ti hvala.“

Potom je mene rodila,

U šetnju me često izvodila,

Prava žena je postala,

Iako je ponekad stroga,

Nježna je za nas ostala.

Sada je sretna i ponosna,

Jer ima dečka dva,

Koja su joj draža

Nego blaga sva.

A mi je slušamo

I volimo,

Čak i kad moramo

Raditi ono što

Ne želimo.

**TATA**

Tata je čovjek

Koji nema vremena

Čak ni za izlet

Do Sljemena.

Tata je čovjek

Koji uvijek žuri,

Kao brod na jakoj buri.

Igrati se on

S djecom ne zna,

Iako se igrati hoće.

Ali tek što počne,

Pogleda na sat

I kaže:

„O vraže,

Kako mi vrijeme ode

Zbog ove dječje zgode,

Zbog običnih lego-kockica,

Od šefa ću dobiti

Bockica.“

S mamom se ljubi

U prolazu,

Dok dodaje mu kaput,

Kad ide na posao,

Il`polazi na put.

A kada ljeto dođe,

I na more pođe,

Na plažu legne i

Odmarati se hoće,

Al` ne može.

Na sunce tata

Počne režati,

Kako je glupo

Na plaži sjediti,

Il` besplatno ležati.

Pa kaže,

Da mu je

U firmi raditi draže,

Jer ne zna više

Živjeti bez gnjavaže.

**BRAT**

Moja mama – njegova je mama.

Moj tata – njegov je tata.

Moja baka – njegova je baka.

Moja čokolada i njemu pripada.

Igračka meni najdraža,

Njemu se dopada.

Kad igramo se

Ja i moj brat,

U našoj kući

Počinje rat.

Stolice na sve

Strane lete,

Razbijamo žarulje,

Uništavamo parkete.

Stvaramo krš i lom,

U igralište

Pretvaramo dom.

Kad mama nas

Za uši dohvati,

I strogim glasom

Počne popovati:

„U ludnicu

Ćete me poslati,

Zbog vas će

Od mene bolesnik nastati.

Morate sa svađom prestati.“

Mi je u čudu pogledamo,

I kažemo:

„Pa, mi se igramo samo,

Zar ne znaš da

Braća se najviše vole,

Kad skaču

Po kući gore-dolje,

I jedan drugom prijete

Da će šakom objasniti

Kako zvijezde lete.“

**SESTRA**

Ova mala

Što s lutkama

Se igra,

I vrti se

K`o čigra,

I prijateljica

Ima mnogo,

I nije odgojena

Strogo,

Ona je

Moja sestra Petra.

Kad sami

Smo doma,

Mamin ruž

Bez pitanja uzme,

Pa svoje usne maže

Ne bi li izgledala

Još ljepše i draže.

Zahvaljujući njoj

Djevojčica sam

Upoznao velik broj.